Lars Løkke Rasmussen (V), 2003-04-22:
Tak for det.
Når jeg var lidt langt væk fra talerstolen, var det, fordi jeg lige skulle have tjekket min paratviden i forbindelse med noget af det sidste, der her blev sagt, som jo desværre ligesom meget af det andet, der er blevet sagt i denne her debat, i hvert fald ikke udtrykker alle de nuancer, der skal med, for at ting kan beskrives sandfærdigt. Jeg vil sige omkring den pulje, som jeg har fornøjelsen af at uddele, at der de to gange, jeg har haft ansvar for det, er uddelt et beløb, som fuldt er på niveau med det beløb, der er blevet uddelt historisk.
Så er det meget muligt, hvis man slår op i finansloven og ser på BU-årene og sådan noget, at der så er nogle variationer, men i virkelighedens verden er situationen med hensyn til de beløb, der har været til uddeling i forhold til de konkrete projektansøgninger, der har været, den, at vi dér er på niveau.
År for år for år har det været situationen, og dermed har vi altså kunnet bidrage til at give en håndsrækning til de mennesker i landdistrikterne, som ønsker at tage vare om deres egen situation.
Jeg må sige, at jeg synes ikke helt, vi har fået den spændende debat om landdistrikternes mere generelle rammebetingelser, som jeg havde håbet.
Jeg hører faktisk til dem, der er ret optimistiske på landdistrikternes vegne, og den optimisme bliver f.eks. bekræftet, når man læser Alt for Damerne.
I det nyeste nummer er der en ganske glimrende artikel om Fejø, hvor man inden for en meget kort periode har vendt udviklingen og tiltrukket
nye, unge familier, som positivt har valgt den leveform, man kan have, når man vælger at bosætte sig i et landdistrikt.
Inden for ganske kort tid er 12 nye familier flyttet til Fejø, og for første gang i årtier var otte fejøkvinder gravide på én gang sidste år.
Jeg nævner det bare, fordi det sådan set er positivt og sætter meget af den sure snak, der har været her i dag, lidt i relief. Det, der går igen, når man læser den artikel, er, at der er en række moderne mennesker, der søger en anden livsform, og som i øvrigt på grund af den teknologiske udvikling, der heldigvis ikke er planlagt af fru Line Barfod - jeg er også glad for, at fru Line Barfod heller ikke har ansvaret for at planlægge den øvrige udvikling her i samfundet - bl.a. har mulighed for at arbejde fuldtids i København og bo på Fejø, for at tage et konkret eksempel.
To gange om ugen kan man køre til sin arbejdsplads i København, mens man de tre andre dage om ugen arbejder fra sin hjemmearbejdsplads.
Det er en fantastisk mulighed, og det er præcis derfor, at de tiltag, regeringen er kommet med på landdistriktspolitikområdet, flytter noget i virkelighedens verden.
Det er jo tiltag, der går ud på, at der rent faktisk er mulighed for, at man kan bygge et hus derude, uden at man først skal spørge i Miljøministeriet, for nu at være konkret, og giver mulighed for, at man kan etablere sig med en arbejdsplads uden først at skulle spørge amtet.
Med al respekt for spørgsmålet om de statslige arbejdspladser bliver man altså nødt til at sige, at et forskningscenter i Thy eller et andet sted flytter altså ikke alverden for rammevilkårene på Fejø eller Sydlangeland.
Det er også i den sammenhæng, man skal forstå det, jeg har sagt tidligere om udflytningen af statslige arbejdspladser som led i en strategi for at skabe liv i landdistrikterne.
Jeg har sagt før, og det gentager jeg gerne her, at man nok ikke skal fæste lid til, at en udflytning af statslige arbejdspladser er det, der redder landdistrikterne.
Når det, jeg mener er positivt, er forankret i min lokalpolitik, så regn med det, og når det, jeg mener er positivt, er forankret i min folketingsgruppe, så regn med det.
Det er jo mennesket først.
Jeg ved godt, at det var et slogan, man engang havde i det parti, og det har jeg meget sympati for, men det er jo ikke en fair måde at diskutere på.
Det er et faktum, at hver gang den gamle regering lagde en halvtredser på bordet til de vanskeligt stillede kommuner, lægger denne regering op til at lægge en hundredkroneseddel på bordet, og det er altså mere.
Sådan er det.
Ellers vil jeg blot takke for debatten.
Jeg kan ikke nødvendigvis forudse afstemningen, men hvis det går, som jeg alligevel tror, glæder jeg mig sådan set til, at vi, som vedtagelsen lægger op til, får basis for en mere nuanceret diskussion.
Sandheden er jo ikke, at landdistrikterne bare er i tilbagegang, lige så vel som det heller ikke er sandheden, at landdistrikterne bare er i fremgang.
Sandheden er, at der er landdistrikter i fremgang, og der er landdistrikter i tilbagegang, og det afhænger bl.a. meget af, hvilken region disse landdistrikter er placeret i.
Jeg glæder mig til, at vi graver lidt dybere i det, så vi får et fundament for en diskussion, som jeg håber bliver mere nuanceret, positiv og fremadrettet.